ธกส.รีดเงินจำนำข้าวนาปรัง1.1แสนล.
ธ.ก.ส.หาเงินรับจำนำข้าวนาปรัง 1.1 แสนล้านได้ รอพาณิชย์ระบายข้าวมาโปะ ยันไม่เร่งทวงหนี้เกษตรกร
11 มี.ค. 2556

ธ.ก.ส.หาเงินรับจำนำข้าวนาปรัง 1.1 แสนล้านได้ รอพาณิชย์ระบายข้าวมาโปะ ยันไม่เร่งทวงหนี้เกษตรกร
นายบุญไทย แก้วขันตี รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า สิ้นปี 2555 ที่ผ่านมากระทรวงพาณิชย์ตั้งเป้าคืนเงินกู้จำนำข้าวให้ธนาคารจำนวน 8.5 หมื่นล้านบาท แต่ใช้ได้จริงเพียง 6.6 หมื่นล้านบาทเท่านั้น เนื่องจากมีปัญหาระบายข้าวที่จำนำมาไม่ได้ตามเป้าที่ตั้งไว้
สำหรับปี 2556 ในไตรมาสแรก กระทรวงพาณิชย์ตั้งเป้าคืนเงินให้ได้ 4 หมื่นล้านบาท ตอนนี้ได้คืนมาแล้ว 2 หมื่นล้านบาท คาดว่าภายในเดือน มี.ค.นี้ จะได้รับคืนอีก 2 หมื่นล้านบาท เพื่อนำมาใช้หมุนเวียนการรับจำนำข้าวนาปี 2555/2556 ในช่วงสุดท้ายของการรับจำนำไม่มีปัญหา
ขณะที่การรับจำนำข้าวนาปรังปี 2556 ที่จะเริ่มในเดือน เม.ย.นี้ จะรวบรวมสภาพคล่องของธนาคารให้ได้ 4 หมื่นล้านบาท และทางกระทรวงการคลังจะกู้ให้อีก 4.3 หมื่นล้านบาท รวมเป็น 8.3 หมื่นล้านบาท ซึ่งยังน้อยกว่าเป้าที่รัฐบาลตั้งเป้ารับจำนำไว้ที่ 8 ล้านตัน เป็นเงิน 1.1 แสนล้านบาท ยังขาดเงินไปอีก 3 หมื่นล้านบาท คาดว่าในระหว่างที่รับจำนำทางกระทรวงพาณิชย์จะระบายข้าวนำเงินมาให้ได้ เนื่องจากเป็นเงินจำนวนไม่มาก
ทั้งนี้ เดิมรัฐบาลตั้งเป้าจำนำข้าวนาปรังปี 2556 จำนวน 11 ล้านตัน ต้องใช้เงิน 1.65 แสนล้านบาท แต่เนื่องจากปัญหาภัยแล้งรุนแรง ทำให้คาดว่าผลผลิตจะน้อยลงไปค่อนข้างมาก
นายบุญไทย กล่าวว่า ธนาคารไม่มีนโยบายเร่งทวงคืนหนี้เกษตรกรของธนาคารก่อนกำหนด เพื่อนำเงินมารับจำนำข้าว เนื่องจากธนาคารไม่ได้มีปัญหาสภาพคล่องมากขนาดนั้น
แหล่งข่าวกระทรวงการคลัง เปิดเผยว่า คลังยืนยันวงเงินกู้เพื่อใช้ในการรับจำนำข้าว 4.1 แสนล้านบาท และเงินสภาพคล่องของ ธ.ก.ส. อีก 9 หมื่นล้านบาท รวมเป็น 5 แสนล้านบาท หากไม่พอรัฐบาลต้องเร่งระบายข้าวนำเงินมาหมุนเวียน
ด้าน นายอภิสิทธิ์ เวชชาชีวะ หัวหน้าพรรคประชาธิปัตย์ (ปชป.) กล่าวว่า เป็นห่วงกรณีรัฐบาลจะมีการดัมพ์ราคาข้าวลงมา อาจกระทบต่อเงื่อนไขขององค์การการค้าโลก (ดับเบิลยูทีโอ) ซึ่งเคยมีการร้องเรียนมาก่อนหน้านี้ และทางดับเบิลยูทีโอก็จับตาประเทศไทยอยู่